b'\n_START_ARTICLE_\nOlli Hanski\n_START_PARAGRAPH_\nAntti Olavi (Olli) Hanski (5. lokakuuta 1926 J\xc3\xa4\xc3\xa4ski \xe2\x80\x93 8. tammikuuta 2008) oli suomalainen pes\xc3\xa4palloilija._NEWLINE_Pelaajauransa Hanski aloitti 11-vuotiaana Kuurnanpohjan kent\xc3\xa4ll\xc3\xa4. Sodan j\xc3\xa4lkeen h\xc3\xa4n jatkoi pes\xc3\xa4palloilua J\xc3\xa4\xc3\xa4sken Kirij\xc3\xb6iss\xc3\xa4 Imatralla. Veljens\xc3\xa4 Unton kanssa h\xc3\xa4n siirtyi Kirij\xc3\xb6ist\xc3\xa4 Tainionkosken Urheilijoihin, joka tuolloin pelasi mestaruussarjassa._NEWLINE_Hanski pelasi suurimman osan pes\xc3\xa4pallourastaan Lahden Mailaveikkojen joukkueessa. Kahdestatoista seurassa viett\xc3\xa4m\xc3\xa4st\xc3\xa4\xc3\xa4n vuodesta h\xc3\xa4n oli kuusi vuotta joukkueen kapteenina. H\xc3\xa4n voitti Suomen mestaruuden vuosina 1951 ja 1952. H\xc3\xa4n oli mukana Helsingin 1952 olympialaisissa pelatussa pes\xc3\xa4pallon n\xc3\xa4yt\xc3\xb6sottelussa Pes\xc3\xa4palloliiton joukkueen kakkosvahtina. H\xc3\xa4n pelasi vuosina 1948\xe2\x80\x931961 kaikissa nelj\xc3\xa4ss\xc3\xa4toista It\xc3\xa4\xe2\x80\x93L\xc3\xa4nsi-ottelussa. Tuo ottelum\xc3\xa4\xc3\xa4r\xc3\xa4 oli kaikkien aikojen enn\xc3\xa4tys, kunnes kolme vuotta my\xc3\xb6hemmin Eino Kaakkolahti pelasi 15. ottelunsa._NEWLINE_Pes\xc3\xa4pallouransa j\xc3\xa4lkeen Hanski saavutti golfissa maaotteluedustuksia ja SM-joukkuemitaleja._NEWLINE_Koulutukseltaan Hanski oli rakennusmestari ja toimi vastaavana mestarina useilla Lahden suurilla kerrostaloty\xc3\xb6mailla. H\xc3\xa4nen muita harrastuksiaan olivat mets\xc3\xa4stys ja kalastus.'